CELEX: 32012D0350
Language: bg
Date: 2012-07-02 00:00:00
Title: 2012/350/ЕС: Решение за изпълнение на Комисията от 2 юли 2012 година за определяне на финансовото участие на Съюза в разходите, направени в контекста на спешните мерки, предприети за борба с инфлуенцата по птиците в Полша през 2007 г.

3.7.2012   
            
            
               BG
            
            
               Официален вестник на Европейския съюз
            
            
               L 173/23
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 2 юли 2012 година
   за определяне на финансовото участие на Съюза в разходите, направени в контекста на спешните мерки, предприети за борба с инфлуенцата по птиците в Полша през 2007 г.
   (само текстът на полски език е автентичен)
   (2012/350/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 4 от него,
   като има предвид, че:
   
               (1)
            
            
               В съответствие с член 75 от Финансовия регламент и член 90, параграф 1 от Правилата за прилагане поемането на разходи от бюджета на Съюза се предхожда от решение за финансиране, в което се установяват основните елементи на предполагащото разход действие и което е прието от институцията или от органите, на които институцията е делегирала правомощия.
            
         
               (2)
            
            
               С Решение 2009/470/ЕО се определят процедурите, уреждащи финансовото участие на Съюза при изпълнението на конкретни ветеринарни мерки, включително спешни мерки. С цел да помогне за възможно най-бързото ликвидиране на инфлуенцата по птиците Съюзът следва да осигури финансово участие в допустимите разходи, направени от държавите членки. Правилата относно процента, който трябва да се приложи спрямо направените от държавите членки разходи, са установени в член 4, параграф 3, първо и второ тире от посоченото решение.
            
         
               (3)
            
            
               В член 3 от Регламент (ЕО) № 349/2005 на Комисията от 28 февруари 2005 г. за определяне на правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета (2) са установени правилата относно разходите, допустими за финансова помощ от Съюза.
            
         
               (4)
            
            
               С Решение 2008/557/ЕО на Комисията от 27 юни 2008 г. относно финансовото участие на Общността в спешните мерки за борба с инфлуенцата по птиците в Полша през 2007 г. (3) бе предоставено финансово участие на Съюза за спешни мерки за борба с инфлуенцата по птиците в Полша през 2007 г. На 13 март 2008 г. Полша подаде официално искане за възстановяване на разходите, както е предвидено в член 7, параграфи 1 и 2 от Регламент (ЕО) № 349/2005.
            
         
               (5)
            
            
               Изплащането на финансовото участие на Съюза следва да бъде обвързано с действителното изпълнение на планираните дейности и предоставянето от страна на компетентните органи на цялата необходима информация в рамките на установените срокове. С Решение 2008/557/ЕО се предвижда да се изплати първи транш от 845 000,00 EUR като част от финансовото участие на Съюза. С Решение за изпълнение 2011/799/ЕС на Комисията (4) се предвижда да се изплати втори транш от 750 000,00 EUR като част от финансовото участие на Съюза.
            
         
               (6)
            
            
               В съответствие с член 3, параграф 4 от Решение 2009/470/ЕО Полша незабавно уведоми Комисията и останалите държави членки за приложените мерки в съответствие със законодателството на Съюза за обявяване и ликвидиране, както и за резултатите от тях. Съгласно изискванията в член 7 от Регламент (ЕО) № 349/2005 искането за възстановяване на разходите бе придружено от финансов отчет, оправдателни документи, епидемиологичен доклад за всяко стопанство, в което са заклани или унищожени животните, както и от резултатите от съответните одити.
            
         
               (7)
            
            
               Съгласно член 10 от Регламент (ЕО) № 349/2005 бе извършен одит от службите на Комисията. Наблюденията, методът на изчисление на допустимите разходи и окончателните заключения на Комисията бяха съобщени на Полша на 23 декември 2011 г. Полша изрази своето съгласие с писмо от 3 април 2012 г.
            
         
               (8)
            
            
               С оглед на изложените по-горе съображения понастоящем може да бъде определен общият размер на финансовата помощ от Съюза за допустимите разходи, направени във връзка с ликвидирането на инфлуенцата по птиците в Полша през 2007 г.
            
         
               (9)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Финансовото участие от страна на Съюза в разходите, свързани с ликвидирането на инфлуенцата по птиците в Полша през 2007 г., се определя на 1 648 571,50 EUR.
   Член 2
   Остатъкът от размера на финансовото участие се определя на 53 571,50 EUR.
   Член 3
   Адресат на настоящото решение, което представлява решение за финансиране по смисъла на член 75 от Финансовия регламент, е Република Полша.
   
      Съставено в Брюксел на 2 юли 2012 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 155, 18.6.2009 г., стр. 30.
   
      (2)  ОВ L 55, 1.3.2005 г., стр. 12.
   
      (3)  ОВ L 180, 9.7.2008 г., стр. 15.
   
      (4)  ОВ L 320, 3.12.2011 г., стр. 47.